Kyk hier na die akteur se ander kant | Netwerk24
Kyk hier na die akteur se ander kant
30 Januarie 2017 10:01
Pierre van Pletzen vertolk sy eerste solostuk in Voël innie hand.Foto: Edzard Meyberg
Pierre van Pletzen is op 11 Februarie weer in Pretoria met sy eenmanklug, Voël innie hand, in die Atterburyteater.
Dié eerste solostuk waarin Van Pletzen in sy loopbaan optree, het verlede jaar sy debuut in die Pierneefteater in Pretoria gemaak waarna verskeie optredes in die Wes-Kaap gevolg het.
Die karakter in dié eenmanklug is 'n bedrewe ou akteur. Hy begin eers alleen in die eerste toneel optree. Wanneer die ander spelers moet verskyn, gebeur daar niks. Teen hierdie tyd is hy egter goed op dreef en hy besluit om op sy eie aan te gaan.
Aanvanklik hanteer hy die situasie goed, maar dan begin dinge uitrafel.
Alles verloop nie vlot nie, want hy dra nie van alles kennis nie. Hy ken wel drank.
Hy gee ook uiting aan allerhande frustrasies en het onder meer 'n probleem met die swak regisseur en swak skrywer.
Van Pletzen probeer hiermee iets van akteurwees oordra.
Hy sê hy kan nie onthou dat hy al voorheen 'n akteur vertolk het nie. Hy het wel al talle solostukke se regie behartig en in toneelstukke met slegs twee spelers opgetree.
Die konsert begin om 20:00 en kaartjies kos R140 tot R160. Bespreek by Computicket.
Die volgende vertonings van Voël innie hand ná die vertonings in die Atterburyteater is van 8 tot 15 April op die Klein Karoo Nasionale Kunstefees in Oudtshoorn.